Anuanuraro

Anuanuraro je malý atol v oblasti súostroví Tuamotu vo Francúzskej Polynézii. Spolu s atolmi Anuanurunga, Nukutepipi a Hereheretue je súčasťou skupinky ostrovov Vojvodu z Gloucesteru. Jeho najbližším susedom je atol Anuanurunga, vzdialený 29 km juhovýchodným smerom. Rozmery atolu sú približne 5,3 km na dĺžku a 3.2 km na šírku. Rozloha súše je len 2,2 km², pričom celkovo zaberá necelých 16 km². Jeho lagúna je pre lode úplne uzatvorená, zo západnej strany ju uzatvára súš v tvare bumerangu a z východnej koralový útes, pri prílive čiastočne zaliaty. História Prvú písomne doloženú návštevu atolu vykonal námorný dôstojník a objaviteľ Philip Carteret 12. júla 1767. Atol pomenoval Archangel. Neskôr ho navštívil aj britský navigátor George Vancouver 25. decembra 1791, a Američan Charles Wilkes 10. januára 1841 po jeho návrate z expedície Australe. V roku 1982 tu majiteľ perlovej farmy Robert Wan, ktorý mal atol v súkromnom vlastníctve do roku 2002, vybudoval približne 1 km dlhú, momentálne nepoužívanú pristávaciu dráhu. Po škandále so spreneverou a podhodnotenou cenou za predaj ostrova (150 miliónov frankov namiesto približne 750 mil. reálnej trhovej ceny) bol ostrov v roku 2002 odkúpený štátom späť a momentálne je neobývaný. Referencie Externé odkazy Archív článku o Anuanuraro na OceanDots Pôvodné názvy ostrovov Puamotu Archivované 2012-02-10 na Wayback Machine Zdroj Tento článok je čiastočný alebo úplný preklad článku Anuanuraro na anglickej Wikipédii.